## Rješenje Ustavnog suda Republike Hrvatske U-III-267/2003 od 25. travnja 2003.

### NN 91/2003 (3.6.2003.), Rješenje Ustavnog suda Republike Hrvatske U-III-267/2003 od 25. travnja 2003.

# USTAVNI SUD REPUBLIKE HRVATSKE

if !supportEmptyParas endif

1171

Ustavni sud Republike Hrvatske, u Vijeću trojice
za odluči­va­nje o ustavnim tužbama, u sastavu sudac Milan Vuković, pred­sjednik
Vijeća, te suci Ivan Matija i Jasna Omejec, članovi Vije­ća, u postupku
pokrenutom ustavnom tužbom O. K. i O. K. I., koje zastupa D. B., odvjetnik u I.
G., na sjednici Vijeća održanoj 25. travnja 2003. godine, jednoglasno je donio

## RJEŠENJE

I. Ustavna tužba se odbacuje.

II. Ovo rješenje objavit će se u »Narodnim
novinama«.

Obrazloženje

1. Podnositeljice su podnijele ustavnu tužbu
protiv Odluke Komisije Vlade Republike Hrvatske za rješavanje sporova o pravima
općina, gradova i županija, klasa: 023-01/01-01/627, urbroj: 514-11-02-13 od 2.
prosinca 2002. godine.

*Ustavna tužba nije dopuštena.*

2. Odlukom Ustavnog suda Republike Hrvatske,
broj: U-I-503/1993 od 4. prosinca 1996. godine, objavljenom u »Narodnim
novinama« broj: 5/1997, ukinuta je odredba stavka 2. članka 87. Zakona o
lokalnoj samoupravi i upravi (»Narodne novine«, broj 90/1992, 94/1993 i 117/1993)
u dijelu koji je glasio: »Protiv odluke arbitraže nije dozvoljena sudska
zašitita«.

Ukinutom zakonskom odredbom, za slučaj izostanka
sporazumnog rješenja i nastanak spora između novonastalih općina, gradova i
županija o preuzimanju i raspodjeli nekretnina, pokretnina, financijskih
sredstava te drugih prava i obveza dotadašnjih općina – do 31. ožujka 1994.
godine – za rješavanje takvih sporova propisano je arbitražno tijelo koje
imenuje Vlada Republike Hrvatske, a protiv čijih odluka nije bila dozvoljena
sudska zaštita.

Navedena odredba bila je ukinuta iz razloga
njezine nesuglasnosti s člankom 18. i člankom 19. stavkom 2. Ustava, kojima se
jamči pravo na žalbu kao i pravo na sudsku kontrolu zakonitosti pojedinačnih
akata upravnih vlasti i tijela koja imaju javne ovlasti. Navedena ustavna
jamstva mogu se djelotvorno ostvarivati samo u slučaju postojanja instrumenata
sudske kontrole akata državne uprave. Osiguranje sudske zaštite protiv odluka
arbitraže pretpostavka je ispunjenja i jamstva prava na lokalnu samoupravu iz
članka 128. Ustava.

Iz navedene odluke Suda proizlazi da su odluke
arbitraže, iz članka 87. stavka 2. Zakona o lokalnoj samoupravi i upravi, pod­ložne
upravnosudskoj zaštiti.

3. Odredbe članka 62. stavci 2. i 3. Ustavnog
zakona o Ustavnom sudu Republike Hrvatske (»Narodne novine«, broj 49/02 –
pročišćeni tekst, u nastavku: Ustavni zakon) propisuju:

»Ako je zbog povrede
ustavnih prava dopušten drugi pravni put, ustavna tužba može se podnijeti tek
nakon što je taj pravni put iscrpljen. U stvarima u kojima je dopušten upravni
spor, odnosno revizija u parničnom ili izvanparničnom postupku, pravni put je
iscrpljen nakon što je odlučeno i o tim pravnim sredstvima«.

4. Iscrpljivanje
dopuštenog pravnog puta postupovna je pretpostavka dopustivosti zahtjeva
ustavnosudske zaštite.

5. Budući da su
podnositeljice propuštanjem pokretanja upravnog spora pred Upravnim sudom
Republike Hrvatske u konkretnom slučaju propustile iscrpiti dopušteni pravni
put, njihova ustavna tužba utvrđena je nedopuštenom.

6. Slijedom iznijetoga,
na temelju članka 72. Ustavnog zakona, riješeno je kao u izreci.

7. Odluka o objavi
temelji se na odredbi članka 29. Ustavnog zakona.

Broj: U-III-267/2003
Zagreb, 25. travnja 2003.

USTAVNI SUD REPUBLIKE HRVATSKE

Predsjednik
Vijeća
**Milan Vuković**, v. r.

Rješenje, NN 91/2003-1171